ຜູ້ບັນຊາການ ອະວຸໂສຄົນນຶ່ງ ຂອງຊາວເຄີດ ເສຍຊີວິດ ໃນການປະທະ ກັບ ກຸ່ມລັດອິສລາມ
ນາຍພົນຈັດຕະວາ Shirko Fatih ແລະ​ພວກ​ນັກ​ລົບຊາວເຄີດ ອີກ 5 ຄົນ ​ໄດ້​ເສຍ​ຊີວິດ​ ໃນ​ການປະທະກັນ ກັບກຸ່ມຫົວຮຸນແຮງ ລັດອິສລາມ.
ບັນດາເຈົ້າໜ້າທີ່ ອີຣັກ ກ່າວວ່າ ພວກຫົວຮຸນແຮງລັດອິສລາມ ໄດ້ສັງຫານ ຜູ້ບັນຊາການຂັ້ນສູງຂອງກຳລັງຊາວເຄີດຄົນນຶ່ງ ແລະນັກລົບຊາວເຄີດອີກຢ່າງໜ້ອຍຫ້າຄົນ ບັນດາເຈົ້າໜ້າທີ່ກ່າວວ່າ ນາຍພົນຈັດຕະວາ Shirko Fatih ແລະພວກນັກລົບ ໄດ້ເສຍຊີວິດ ໃນວັນສຸກມື້ນີ້ ໃນການປະທະ ກັນກັບ ພວກກະບົດ ໃກ້ກັບເມືອງ Kirkuk ອົງການຂ່າວຝຣັ່ງ ລາຍງານວ່າ 46 ຄົນໄດ້ຮັບບາດເຈັບໃນການປະທະກັນດັ່ງກ່າວ ສ່ວນຢູ່ບ່ອນອື່ນໆ ໃນອີຣັກ ໃນວັນສຸກມື້ນີ້ ບັນດາເຈົ້າໜ້າທີ່ຮັກສາຄວາມປອດໄພກ່າວ ວ່າ ເຫດລະເບີດແຕກສອງລູກ ໄດ້ເຮັດໃຫ້ມີຜູ້ເສຍຊີວິດ ຢ່າງໜ້ອຍແປດຄົນ ໃນນະຄອນ Bagdad ຕຳຫລວດກ່າວວ່າ ລະເບີດໄດ້ແຕກຂື້ນຢູ່ຕະຫລາດທີ່ແອອັດໄປດ້ວຍຜູ້ຄົນແຫ່ງນຶ່ງ ໃນ ເຂດໃຈກາງນະຄອນ Bagdad ບັນດາເຈົ້າໜ້າທີ່ ກ່າວວ່າ ລະເບີດລູກທຳອິດ ໄດ້ແຕກຂຶ້ນຢູ່ໃນເຂດ Bab al-Sharqi ແລະກໍຕິດຕາມມາໃນເວລາບໍ່ເທົ່າໃດນາທີ ໃນການໂຈມຕີດ້ວຍລະເບິດລົດ ພວກເຈົ້າໜ້າທີ່ ກ່າວວ່າ 20 ຄົນໄດ້ຮັບບາດເຈັບຈາກເຫດລະເບີດແຕກ ພວກຫົວຮຸນແຮງລັດອິສລາມ ໄດ້ຄວບຄຸມເຂດໃຫຍ່ໆ ຂອງອີຣັກ ແລະຊີເຣຍ ໂດຍ ປະກາດໃຫ້ເຂດດັ່ງກ່າວ ເປັນປະເທດທີ່ຊາວມຸສລິມທຸກໆຄົນຕ້ອງໄດ້ປະຕິບັດຕາມ